b'\n_START_ARTICLE_\nMadame de Pompadour\n_START_SECTION_\nTinere\xc8\x9be\n_START_PARAGRAPH_\nJeanne Antoinette Poisson s-a n\xc4\x83scut la Paris la 29 decembrie 1721, ca fiic\xc4\x83 a administratorului Fran\xc3\xa7ois Poisson (1684-1754) \xc8\x99i a so\xc8\x9biei acestuia, Madeleine de La Motte (1699-1745). Totu\xc8\x99i, exist\xc4\x83 suspiciuni c\xc4\x83 tat\xc4\x83l ei biologic a fost financiarul bogat Charles Fran\xc3\xa7ois Paul Le Normant de Tournehem. Le Normant de Tournehem a devenit tutorele ei legal c\xc3\xa2nd Fran\xc3\xa7ois Poisson a fost obligat s\xc4\x83 p\xc4\x83r\xc4\x83seasc\xc4\x83 \xc8\x9bara \xc3\xaen 1725 dup\xc4\x83 un scandal cu o serie de datorii nepl\xc4\x83tite \xc8\x99i o crim\xc4\x83 la acel moment pedepsit\xc4\x83 cu moartea. (El a fost eliberat opt ani mai t\xc3\xa2rziu \xc8\x99i i s-a permis s\xc4\x83 se \xc3\xaentoarc\xc4\x83 \xc3\xaen Fran\xc8\x9ba). Fratele ei mai mic a fost Abel-Fran\xc3\xa7ois Poisson de Vandi\xc3\xa8res, care mai t\xc3\xa2rziu a devenit marchiz de Marigny._NEWLINE_Jeanne Antoinette a fost inteligent\xc4\x83, frumoas\xc4\x83 \xc8\x99i rafinat\xc4\x83. \xc8\x98i-a petrecut copil\xc4\x83ria la Ursuline \xc3\xaen Poissy unde a primit o bun\xc4\x83 educa\xc8\x9bie. La adolescen\xc8\x9b\xc4\x83, mama ei i-a adus acas\xc4\x83 tutori care au \xc3\xaenv\xc4\x83\xc8\x9bat-o s\xc4\x83 c\xc3\xa2nte la clavecin, s\xc4\x83 danseze, s\xc4\x83 c\xc3\xa2nte, s\xc4\x83 picteze \xc8\x99i s\xc4\x83 recite piese \xc3\xaentregi._NEWLINE_Mai t\xc3\xa2rziu ea a sus\xc8\x9binut c\xc4\x83, la v\xc3\xa2rsta de nou\xc4\x83 ani, a fost dus\xc4\x83 de mama ei la o ghicitoare care i-a spus c\xc4\x83 \xc3\xaentr-o zi ea va domni peste inima unui rege. Aparent, mama ei a crezut profe\xc8\x9bia \xc8\x99i a poreclit-o  \xe2\x80\x9eReinette\xe2\x80\x9d (\xe2\x80\x9emica regin\xc4\x83\xe2\x80\x9d).\n_START_SECTION_\nC\xc4\x83s\xc4\x83torie\n_START_PARAGRAPH_\n\xc3\x8en 1741, la v\xc3\xa2rsta de 19 ani, Jeanne Antoinette se c\xc4\x83s\xc4\x83tore\xc8\x99te la biserica St. Eustache cu Charles-Guillaume Le Normant d\'\xc3\x89tiolles, nepotul tutorelui ei. Prime\xc8\x99te ca dar de nunt\xc4\x83 mo\xc8\x99ia \xc3\x89tiolles situat\xc4\x83 la 28\xc2\xa0km sud de Paris. La 15 decembrie 1740, Tournehem \xc3\xael face pe nepotul s\xc4\x83u singurul mo\xc8\x99tenitor, dezmo\xc8\x99tenindu-i pe ceilal\xc8\x9bi nepo\xc8\x9bi, copiii fratelui \xc8\x99i ai surorii sale. _NEWLINE_Din c\xc4\x83s\xc4\x83torie vor rezulta doi copii, un b\xc4\x83iat care a murit la un an de la na\xc8\x99tere, \xc3\xaen 1741, \xc8\x99i o fiic\xc4\x83 Alexandrine-Jeanne (poreclit\xc4\x83 \xe2\x80\x9eFanfan\xe2\x80\x9d), n\xc4\x83scut\xc4\x83 la 10 august 1744. Opinia contemporanilor sus\xc8\x9binut\xc4\x83 de operele de art\xc4\x83 ale vremii era c\xc4\x83 t\xc3\xa2n\xc4\x83ra  Mme d\'\xc3\x89tiolles era frumoas\xc4\x83, avea gura mic\xc4\x83 \xc8\x99i fa\xc8\x9ba oval\xc4\x83. \xc8\x98i-a creat propriul ei salon la \xc3\x89tiolles unde veneau mul\xc8\x9bi filosofi, printre ei \xc8\x99i Voltaire.\n_START_SECTION_\nVia\xc8\x9ba la Curte\n_START_PARAGRAPH_\nCum M-me d\'\xc3\x89tiolles a devenit cunoscut\xc4\x83 \xc3\xaen societate, regele Ludovic al XV-lea a \xc3\xaenceput s\xc4\x83 aud\xc4\x83 de ea. \xc3\x8en 1745, un grup de curteni, inclusiv socrul ei, au promovat apropierea de monarh, care era \xc3\xaenc\xc4\x83 \xc3\xaen doliu dup\xc4\x83 a treia metres\xc4\x83 oficial\xc4\x83, ducesa de Ch\xc3\xa2teauroux._NEWLINE_Jeanne Antoinette a fost invitat\xc4\x83 la un bal mascat la Palatul Versailles \xc3\xaen noaptea de 25 spre 26 februarie 1745, una dintre multele s\xc4\x83rb\xc4\x83tori date pentru a celebra c\xc4\x83s\xc4\x83toria Delfinului Louis de France (1729\xe2\x80\x9365) cu Infanta Maria Teresa a Spaniei (1726\xe2\x80\x9346).  \xc3\x8en martie era metresa regelui, instalat\xc4\x83 la Versailles \xc3\xaentr-un apartament direct sub al lui. La 7 mai s-a pronun\xc8\x9bat separarea oficial\xc4\x83 \xc3\xaentre ea \xc8\x99i so\xc8\x9bul ei._NEWLINE_Pentru a fi prezent\xc4\x83 la Curte avea nevoie de un titlu. Regele i-a acordat titlul de marchiz\xc4\x83 de Pompadour la 24 iunie. La 14 septembrie a fost introdus\xc4\x83 formal la Curte de veri\xc8\x99oara regelui, Prin\xc8\x9besa de Conti. Rapid ea a st\xc4\x83p\xc3\xa2nit eticheta de la curte. Mama ei a murit \xc3\xaen ziua de Cr\xc4\x83ciun a aceluia\xc8\x99i an \xc8\x99i nu a tr\xc4\x83it s\xc4\x83 vad\xc4\x83 realizarea  ca fiica ei s\xc4\x83 devin\xc4\x83 metres\xc4\x83 regal\xc4\x83 de necontestat.\n_START_SECTION_\nMetres\xc4\x83 regal\xc4\x83\n_START_PARAGRAPH_\nMarchiza de Pompadour nu a avut niciodat\xc4\x83 influen\xc8\x9b\xc4\x83 politic\xc4\x83 direct\xc4\x83, dar i-a sus\xc8\x9binut pe mare\xc8\x99alul de Belle-Isle \xc8\x99i pe ducele de Choiseul \xc3\xaen fa\xc8\x9ba regelui. Din spatele scenei puterea ei era considerabil\xc4\x83; acest lucru a fost eviden\xc8\x9biat c\xc3\xa2nd o alt\xc4\x83 metres\xc4\x83 a regelui, Marie-Louise O\'Murphy, a \xc3\xaencercat s-o \xc3\xaenlocuiasc\xc4\x83 \xc3\xaen 1754. \xc3\x8en 1755, t\xc3\xa2n\xc4\x83ra \xc8\x99i pu\xc8\x9bin experimentata O\'Murphy s-a c\xc4\x83s\xc4\x83torit cu nobilul Jacques de Beaufranchet, seigneur d\'Ayat, care era unchiul viitorului ilustru general Louis Desaix (a luptat \xc3\xaen Revolu\xc8\x9bia francez\xc4\x83 sub generalul Napoleon Bonaparte). Fiul lor (1757\xe2\x80\x931812), Louis Charles Antoine de Beaufranchet, general maior, a fost prezent la execu\xc8\x9bia regelui Ludovic al XVI-lea._NEWLINE_Marchiza a avut mul\xc8\x9bi du\xc8\x99mani printre curtenii regali care au sim\xc8\x9bit o ru\xc8\x99ine c\xc4\x83 regele s-ar compromite astfel cu un om de r\xc3\xa2nd. Ea a fost foarte sensibil\xc4\x83 la calomnii nesf\xc3\xa2r\xc8\x99ite numite poissonnades, un joc de cuvinte cu numele ei de familie, Poisson, care \xc3\xaenseamn\xc4\x83 \xe2\x80\x9epe\xc8\x99te\xe2\x80\x9d \xc3\xaen limba francez\xc4\x83._NEWLINE_Importan\xc8\x9ba ei era at\xc3\xa2t de mare, incat \xc3\xaen 1755 a fost abordat\xc4\x83 de c\xc4\x83tre Anton Wenzel Kaunitz, un proeminent diplomat austriac, cer\xc3\xa2ndu-i s\xc4\x83 intervin\xc4\x83 \xc3\xaen negocierile care au condus la Tratatul de la Versailles (1756)._NEWLINE_Cu toate c\xc4\x83 din 1751 leg\xc4\x83turile ei sexuale cu regele au \xc3\xaencetat, a continuat s\xc4\x83 r\xc4\x83m\xc3\xa2n\xc4\x83 metresa oficial\xc4\x83 a regelui p\xc3\xa2n\xc4\x83 la moartea ei (1764), lucru care se datoreaz\xc4\x83 diploma\xc8\x9biei inteligente de care a dat dovad\xc4\x83. \xc3\x8en primul r\xc3\xa2nd ea a decis s\xc4\x83 stabileasc\xc4\x83 o rela\xc8\x9bie cordial\xc4\x83 cu regina Maria Leszczy\xc5\x84ska.  Metresele anterioare ale regelui o umileau pe regin\xc4\x83, dar Pompadour  \xc8\x99i-a dat seama c\xc4\x83 ar\xc4\x83t\xc3\xa2nd Mariei respect \xc3\xaei u\xc8\x99ura vina regelui \xc8\x99i i-a permis s\xc4\x83 aib\xc4\x83 o rela\xc8\x9bie puternic\xc4\x83 cu copiii s\xc4\x83i. Ea a pus, de asemenea, toate eforturile \xc3\xaen a aduce distrac\xc8\x9bie \xc3\xaen via\xc8\x9ba melancolic\xc4\x83 a regelui. Spre deosebire de celelalte femei din via\xc8\x9ba regelui, marchiza de Pompadour l-a \xc3\xaenso\xc8\x9bit \xc3\xaen timp ce era la v\xc3\xa2n\xc4\x83toare, la c\xc4\x83r\xc8\x9bi de joc sau c\xc3\xa2nd \xc3\xae\xc8\x99i vizita propriet\xc4\x83\xc8\x9bile. \xc3\x8en cele din urm\xc4\x83, metresa regala \xc3\xaei amintea lui Ludovic de frumuse\xc8\x9bea ei prin frecvente picturi, \xc3\xaen special cele realizate de Fran\xc3\xa7ois Boucher, care a subliniat tr\xc4\x83s\xc4\x83turile deosebite  \xc8\x99i i-a ascuns semnele de \xc3\xaemb\xc4\x83tr\xc3\xa2nire._NEWLINE_Nu a repetat gre\xc8\x99eala altor metrese regale, ca rivala s\xc4\x83 fie bruscat\xc4\x83 \xc8\x99i tratat\xc4\x83 cu du\xc8\x99m\xc4\x83nie, ci va face totul pentru a-i c\xc3\xa2\xc8\x99tiga simpatia. Madame Pompadour reu\xc8\x99e\xc8\x99te s\xc4\x83 realizeze iscusit la curte un nod de rela\xc8\x9bii cu alia\xc8\x9bi influen\xc8\x9bi, ea va lega regele nu numai prin rela\xc8\x9bii sexuale ci \xc8\x99i ca prieten\xc4\x83, dam\xc4\x83 de conversa\xc8\x9bie \xc8\x99i sf\xc4\x83tuitoare a regelui._NEWLINE_Astfel, pentru des\xc4\x83v\xc3\xa2r\xc8\x99irea planurilor ei de a nu pierde contactul cu regele, organizeaz\xc4\x83 la domicilul ei un teatru burlesc cu arti\xc8\x99ti aprecia\xc8\x9bi. La inaugurarea teatrului va fi prezentat\xc4\x83 piesa \xe2\x80\x9eTartuffe\xe2\x80\x9d de Moli\xc3\xa8re. Madame Pompadour, mai ales \xc3\xaen ultimii ani, trebuie s\xc4\x83-\xc8\x99i apere cu mult\xc4\x83 diploma\xc8\x9bie pozi\xc8\x9bia ei la curte, fa\xc8\x9b\xc4\x83 de noua amant\xc4\x83 a regelui, Anne Coupier de Romanss._NEWLINE__NEWLINE_Marchiza de Pompadour a fost o femeie dotat\xc4\x83 cu un bun ochi pentru interioare Rococo. Ea a jucat un rol decisiv \xc3\xaen a face din Paris capitala gustului \xc8\x99i a culturii \xc3\xaen Europa, iar perioada ei de influen\xc8\x9b\xc4\x83 a fost marcat\xc4\x83 cu o serie de realiz\xc4\x83ri notabile. Ea a fost responsabil\xc4\x83 pentru dezvoltarea fabricii de por\xc8\x9belanuri de la S\xc3\xa8vres, care a devenit unul dintre cei mai cunoscu\xc8\x9bi produc\xc4\x83tori de por\xc8\x9belan din Europa \xc8\x99i care a oferit locuri de munc\xc4\x83 calificate pentru regiune. _NEWLINE_\xc3\x8ei pl\xc4\x83cea foarte mult literatura. La Paris sau pe domeniul \xc3\x89tioles adun\xc4\x83 \xc3\xaen salonul s\xc4\x83u o str\xc4\x83lucitoare societate: Fontenelle, Helv\xc3\xa9tius, Marivaux, Montesquieu, Voltaire. L-a cunoscut pe Voltaire \xc3\xaenainte ca el s\xc4\x83 devin\xc4\x83 cunoscut \xc8\x99i se pare c\xc4\x83 el a sf\xc4\x83tuit-o \xc3\xaen rolul ei de la Curte. Dup\xc4\x83 \xc3\xaencheierea R\xc4\x83zboiului de succesiune austriac, atunci c\xc3\xa2nd statul francez avea nevoie de economie, ea a atras tot mai multe resurse generoase la curte. Influen\xc8\x9ba ei asupra lui Louis XV a crescut semnificativ p\xc3\xa2n\xc4\x83 \xc3\xaen anii 1750, p\xc3\xa2n\xc4\x83 la punctul \xc3\xaen care i-a permis o marj\xc4\x83 de manevr\xc4\x83 considerabil\xc4\x83 \xc3\xaen determinarea politicii \xc3\xaentr-o serie \xc3\xaentreag\xc4\x83 de probleme, de la chestiunile militare la rela\xc8\x9biile externe._NEWLINE_Ea a planificat construc\xc8\x9bii ca Place de la Concorde (numit\xc4\x83 atunci Place de Louis XV), \xc8\x98coala Militar\xc4\x83 \xc8\x99i Micul Trianon \xc3\xaempreun\xc4\x83 cu fratele ei, marchizul de Marigny. A protejat \xc8\x99coala Physiocrates (liderul ei a fost Quesnay, propriul ei doctor) care a deschis calea pentru teoriile lui Adam Smith. De asemenea, a ap\xc4\x83rat Encyclop\xc3\xa9die editat\xc4\x83 de Denis Diderot \xc8\x99i Jean le Rond d\'Alembert \xc3\xaempotriva celor, printre care arhiepiscopul de Paris, Christophe de Beaumont, care au c\xc4\x83utat s\xc4\x83 o suprime._NEWLINE_Madame de Pompadour a pierdut dou\xc4\x83 sarcini \xc3\xaen 1746 \xc8\x99i 1749, \xc8\x99i se spune c\xc4\x83 a aranjat amante pentru pl\xc4\x83cerea regelui. Cu toate c\xc4\x83 au \xc3\xaencetat s\xc4\x83 mai fie iubi\xc8\x9bi dup\xc4\x83 1750, ei au r\xc4\x83mas prieteni, iar Ludovic al XV-lea i-a fost dedicat p\xc3\xa2n\xc4\x83 la moartea ei de tuberculoz\xc4\x83 \xc3\xaen 1764, la v\xc3\xa2rsta de patruzeci \xc8\x99i doi de ani. Chiar \xc8\x99i du\xc8\x99manii i-au admirat curajul din ultimele s\xc4\x83pt\xc4\x83m\xc3\xa2ni dureroase. Mul\xc8\x9bi dintre du\xc8\x99manii ei au fost totu\xc8\x99i u\xc8\x99ura\xc8\x9bi de moartea ei. Uit\xc3\xa2ndu-se la ploaie \xc3\xaen timpul plec\xc4\x83rii sicriului de la Versailles , regele a spus: "La marquise n\'aura pas de beau temps pour son voyage." (Marchiza nu va avea parte de timp frumos pentru c\xc4\x83l\xc4\x83torie). A fost \xc3\xaenmorm\xc3\xa2ntat\xc4\x83 la Couvent des Capucines din Paris.'